
Tisztelt Képviselő-testület!

A Nature and Fun Club Egyesület képviseletében Sáfár Eszter Elnök megkereste az önkormányzatot a nyertes pályázati elképzelésük megvalósításához szükséges területigény tárgyában az előterjesztés mellékletét képező javaslattal. 

A javaslat előzményeként elsőként a nyár elején egyeztettünk az egyesület képviselőjével, akitől kértük a benyújtott pályázati anyagot, a támogatói okiratot, valamint a részletes elképzeléseiket, melyben kifejtik, mit várnak az önkormányzattól, és milyen előnyöket jelent a település számára az elképzelésük, mit ajánlanak fel a kérésükkel szemben. Jeleztük továbbá, hogy a területen történő bármilyen épület a településképi szempontok és a Helyi Építési Szabályzat vizsgálata miatt előzetesen is a települési főépítész véleményét igényli. Jeleztük továbbá azt is, hogy a területen bármilyen épület létesítésére kizárólag úgy van lehetőség, ha az az önkormányzat tulajdonába kerül. Ennek értelmében kifejezetten fontos kitérni arra a javaslatukban, hogy erre mikor, hogyan és milyen feltételekkel kerül sor a projekt életútja során. 
A következő egyeztetésre november hónapban került sor, amikor konkrét látványtervek véleményezését kérték a települési főépítésztől, aki jelezte, hogy – ismételten – kéri ehhez az önkormányzattal létrejött megállapodást, mivel véleménye szerint annak hiányában túlságosan előrehaladott a tervezési elképzelésük. A telefonos egyeztetés során pedig mi is jeleztük, hogy továbbra sem érkezett be az egyesülettől beadvány, melynek nélkülözhetetlen mellékletei a fent is jelzettek (pályázat, támogatói okirat, konkrét elképzelések).

Az egyeztetés követően küldte meg 2024. november 26. napján beadványát az egyesület, melyre válaszul a következőket kértük:

„Mint az előzetes egyeztetések során több alkalommal jeleztük, a képviselő-testület álláspontjának kialakításához elengedhetetlenül szükségesek az alábbiak:

· az egyesületük által benyújtott pályázat annak érdekében, hogy egyértelmű legyen, mi a konkrét elképzelés;

· a támogatói okirat (melyből egyértelműen megállapíthatóak a kötelezettségvállalás részletei, hogy milyen feltételeknek kell megfelelnie a projektnek);
· az önkormányzat és egyesületük között tervezett megállapodás részletei, főbb pontjai, – üzleti terv részletei, hogy egyértelműek legyenek az önkormányzat irányába támasztott elvárások és az önkormányzat, település által elvárható előnyök.
A fentiek hiányában a képviselő-testület nem rendelkezik elegendő információval a döntéshozatalhoz, megfelelő előterjesztés nem készíthető.”

Válaszukban (lásd 2., 3., 4. melléklet) az alábbiakat fejtették ki:
„Köszönettel megkaptuk 2024. november 29-én kelt tájékoztatásukat és a mielőbbi döntéshozatal érdekében ismertetjük részletes, az együttműködésre vonatkozó elképzelésünket, továbbá jelen levelünkhöz mellékelten bemutatjuk pályázatunk és a támogatói okirat tartalmát.

Egyesületünk a TOP_PLUSZ-1.1.3-21-SO1-2022-00020 sz. pályázat keretében támogatást nyert turisztikai témakörben. A pályázat keretében Balatonvilágos településen vállaltuk egy egyedi, innovatív élményközpont létrehozását, amely a környékre jellemző vitorlás és egyéb vízisport kultúrára fókuszál. A turisztikai koncepció tervezésénél elsősorban a jellemző vitorlás vonatkozások bemutatását helyezzük előtérbe, melyet egy állandó, kisebb kiállítás keretében lehet megtekinteni leendő - egész évben nyitva tartó - látogatóközpontunkban. Célunk ismertetni a vitorlázás történetét, kialakulását és jelenét a Balatonon, és innovatív módon interaktív eszközökkel (szimulátorral) szemléltetni a vitorlázás élményét is leendő látogatóinknak. Azon vendégeinknek, akik a gyakorlatban is kedvet kapnak a vitorlázáshoz, illetve a Balatonon könnyebben elérhető SUP és windsurf sporteszközök kipróbálásához, erre is lehetőségük lesz az egyesület saját eszközei (rendelkezésre fog állni egy 10 fős túravitorlás illetve számos SUP és windsurf) és szakképzett oktatóink segítségével, mivel a projekt fontos része vitorlás túrák szervezése, valamint egy SUP- és windsurf-kölcsönző és oktató bázis létrehozása és üzemeltetése. Terveink szerint elsősorban csoportok, iskolás csoportok részére biztosítunk majd egész napos programlehetőséget. A tervezhetőség érdekében a csoportok előre foglalják az időpontokat, jelzik a csoport létszámát és a választott programokon résztvevők számát, igényét. A 220 m2 alapterületű épület előtt a legkisebbeknek egy tematikus egyedi tervezésű játszótér kap helyet, az épületben pedig egy kávézót fogunk működtetni. Egy kellemes, modern, mediterrán jellegű épületben képzeltük el látogatóközpontunkat (látványtervet mellékeltük), amely hozzá fog járulni a Balatonvilágosra látogató turisták kellemes és hasznos kikapcsolódásához. A helyi lakosok kedvezményesen vehetik igénybe szolgáltatásainkat, és a helyi iskolás csoportok részére az önkormányzattal egyeztetve lehetőséget biztosítunk csoportos foglalkozásokra, szünidei táborok lebonyolítására önköltségi áron, különleges alkalmak során esetlegesen ingyenesen. A fentiek megvalósításához olyan vízparti telekre, területre van szükségünk, ahol a látogatóközpontot felépítjük, és szolgáltatunk. Egyesületünk tagjai jártasak a vízisportokban és megalakulásunkkor azt a célt tűztük ki, hogy – hasonlóan a régmúlthoz - pezsgő vízisport bázis jöjjön létre Balatonvilágoson, ismerve és kihasználva a terület kivételes adottságait, kiváló elhelyezkedését. Elképzelésünk szerint - kiegészítve a már ott működő, elsősorban az utánpótlás versenysportolókat képző Magyar Szörfakadémiát, illetve a vízi-tömegsport bázist adó Mozdulj Világosért Sportegyesületet - a környék legjobb vízisport bázisa alakulna ki.Uniós forrásból elnyert pályázatunk feltételei szerint az 5+5 éves fenntartási időszakra szeretnénk minimálisan együttműködési megállapodást kötni az Önkormányzat tulajdonában lévő Balatonvilágos hrsz 295/1 ingatlan hasznosítására oly módon, hogy Egyesületünk a területre építené fel és működtetné látogatóközpontját, a turisztikai szolgálatások egész éves biztosításával pedig növelnénk a nyári időszakon túl is Balatonvilágos látogatószámát. A helyi lakosoknak kedvezményes árú szolgálatatást nyújtunk, a helyi gyermekek iskolai foglalkozásait, illetve nyári táboroztatásait pedig a fent bemutatott módon segítjük elő. A pályázati rendszer előírásai szerint a fenntartási időszak lejártát követően Egyesületünk a jógazda elvét szem előtt tartva szabadon dönthet a látogatóközpont további működéséről és az épület további sorsáról is, a fenntartási idő lejártával további működtetési kötelezettség Egyesületünket nem terheli.
A pályázati konstrukció keretében felépülő látogatóközpont építési költsége (a tervezési és a közbeszerzési díjakat nem számítva) 259 millió Ft, melynek kivitelezője közbeszerzés keretében kerül kiválasztásra. A pályázat költségvetésébe az igénybe vett terület bérleti díja nem kerülhetett be, ezért az Önkormányzat számára értékelhető nagyságrendű havi bérleti díjat Egyesületünk a működésének non-profit jellegéből fakadóan nem tud fizetni. Elképzelésünk szerint ennek ellenére konkrét, kézzelfogható és számszerűsíthető előnyöket kínálunk fel együttműködés esetére az Önkormányzat, és a település részére a következők szerint:- Megbeszéléseink során egyeztetett, eddig más szolgáltató által nem kínált, a helyi lakosoknak kedvezményes (Önkormányzattal kötött külön megállapodás esetén helyi iskolai csoportoknak ingyenes) szolgáltatást fogunk biztositani- A fenntartási időszak lejárta után az épületre az Önkormányzattal megkötésre kerülő együttműködési szerződés keretében kedvező áron elővásárlási jogot biztosítunk. Az épület elővásárlási jogával az Önkormányzat 5 évente élhet, először az 5 éves fenntartási időszak lejártakor, másodszor a második 5 éves vállalási időszak leteltével és így tovább minden 5. évben. Ameddig az épület az egyesület tulajdonában áll, tehát ameddig az önkormányzat elővásárlási jogával nem él, Egyesületünk 5 éves időszakokra vállalja a látogatóközpont működtetését. Amikor az Önkormányzat az elővásárlási jogát érvényesíti, az Egyesületnek a látogatóközpontot illető működtetési kötelezettsége megszűnik. Az aktuális, az elővásárlási jogon alapuló vételár az Önkormányzat számára kedvező számítási módja szerint nem a piaci áron, hanem a jóval alacsonyabb bekerülési értéken alapszik majd. Az épület bekerülési értékét az eltelt időre számított amortizációval csökkentjük, és ebből még levonjuk a működés időszakára eső egyben számított bérleti díjat, így kapjuk meg az önkormányzat számára kedvezményes vételárat. Vételár = 259 millió Ft bekerülési érték - eltelt időre számított amortizáció - 5-10 vagy akár 15 év bérleti díja. Reményeink szerint az általunk bemutatott üzleti modell elnyeri tetszésüket, és a település közösségének megelégedésére fogunk tudni együttműködni! Az 5 éves periódusokra vonatkozó, egyben számított bérleti díj mértékére várjuk a Tisztelt Képviselőtestület mielőbbi javaslatát. Reméljük, javaslatunk elnyeri tetszésüket, és ennek reményében várjuk mielőbbi válaszukat!
A fentiek beérkezését követte az 5. mellékletként csatolt pótlás, mely alapján egyértelmű, az egyesületnek nem áll módjában a vagyon térítésmentes átadása. 

Fentieket az alábbiakban összegezve, nem tartom arányosnak a kínálkozó előnyöket a közvetlen vízparti ingatlan területrészének felhasználásával keletkező hátrányoknál:

· a fent olvasható ajánlat nem tartalmaz konkrét javaslatot a lakosság részére biztosított kedvezmények mértékét illetően. Nem derül ki, hogy például a lakcímkártyával rendelkezők számára 80%-100% mértékű a kedvezmény, konkrétan milyen szolgáltatásokat tudnak valóban jelentős kedvezménnyel vagy térítésmentesen igénybe venni a Balatonvilágosi lakosok.

· nem tartalmaz konkrét javaslatot a tulajdonba kerülésre vonatkozóan, a felvázolt javaslat pedig előnytelen az önkormányzat számára: egy 5-10 év elteltével készülő értékbecslés alapján bármilyen kedvező vételár lehet az önkormányzat számára aránytalanul terhes, miközben az épülettel fedett 220 m2 terület használata ellehetetlenül számára.

· a felvázolt szolgáltatások egy részét jelenleg is biztosítja helyi egyesület, így nem jelent többletlehetőséget a település számára.

· egy további épületegység parkolóhely szükséglete nem megoldható a 295/1 helyrajzi számú területen, ez további konfliktus forrást is jelenthet, vagy a zöldfelület kárára kerül megvalósításra.

· maga az épület is a zöldfelület részbeni feláldozásával valósulhatna meg.

Az önkormányzat legértékesebb tulajdona jelenleg a 295/1 helyrajzi számú terület, melynek jövőbeni hasznosítása során egy idegen tulajdonú épület egyértelműen hátrányos volna a meghozható döntések, számba vehető lehetőségek szempontjából. Az épület alapterülete, valamint a működéséhez szükséges további területek önmagukban is nagyobb értéket képviselnek annál, hogy egy körülbelül 250 millió Ft értékű épület miatt korlátozza a hasznosítás lehetőségeit. 

Mindezeket az egyesület által felvázolt előnyök nem egyenlítik ki, ezért a megküldött együttműködési javaslatot nem tartom támogathatónak.

Javasolom a képviselő-testületnek, hogy az alábbi határozati javaslatban foglaltak szerint ne támogassuk a benyújtott javaslatot. Kérem az alábbi határozati javaslat elfogadását. 
Balatonvilágos, 2024. december 9.









Takács Károly










  polgármester

Határozati javaslat
Balatonvilágos Község Önkormányzata Képviselő-testülete megtárgyalta a „Nature and Fun Club Egyesület együttműködési javaslata” tárgyú előterjesztést, és az alábbi határozatot hozza:

A Képviselő-testület nem támogatja a Nature and Fun Club Egyesület elképzelését a balatonvilágosi 295/1 helyrajzi számú önkormányzati tulajdonú ingatlan igénybevételére, beépítésére vonatkozóan.

A képviselő-testület felhatalmazza a polgármestert, hogy a döntésről az egyesületet tájékoztassa. 

Felelős: Takács Károly polgármester

Határidő: 2024. december 20.
5

